Hvem har retten til at bestemme over, hvad god skolegang er? Er det barnets forældre eller staten?

For den tidligere undervisningsminister, kultur- og kirkeminister Bertel Haarder er svaret ligetil: Børn tilhører forældrene og ikke samfundet.

Fredag i sidste uge hørte han formanden for Socialdemokratiet, Mette Frederiksen, sige, at hun vil lukke de friskoler, hvor elever med udenlandsk baggrund udgør over 50 procent. I praksis vil forslaget lukke de muslimske friskoler – og det er også det, der ifølge Frederiksen er meningen.

For Bertel Haarder og dele af Skoledanmark var udmeldingen ikke en hvilken som helst udmelding. Det var en udmelding, der kortslutter en århundrede lang tradition for at give forældre frihed til selv at udforme deres børns skolegang. En nedbrydning af en af søjlerne i uddannelsessystemet og – i følge den tidligere minister – et angreb på et af de vigtigste principper i vores hjemlige demokrati.

“Det er en meget formynderisk holdning, som også er problematisk i forhold til trosfrihed og forældreretten,” siger Bertel Haarder, da jeg ringer til ham. “Så det er en meget dramatisk melding, hun kommer med.”

“Men jeg tror ikke, hun mener det for alvor, for så skal hun jo også lukke den jødiske, den tyske, den franske, de kristne og de tyske mindretalsskoler i Sønderjylland. Så det er ikke noget særlig godt forslag, og jeg tror ikke, hun har rådført sig med nogen, der ved noget om det. Og det synes jeg er lidt betænkeligt.”

Mette Frederiksens udmelding kommer, efter at BT har skrevet om, hvordan skolelederen Waleed Houji på Al Quds Skole i København har lagt antisemitiske billeder fra den muslimske organisation Hamas på sin profil på Facebook, og en klasselærer på skolen har skrevet antisemitiske opslag, også på Facebook.

“Når vi lægger forslaget frem, så er det med et ønske om at lukke de muslimske friskoler,” som Mette Frederiksen siger til BT.

Da jeg kontakter Socialdemokraterne for at forholde dem Bertel Haarders kritik, har Mette Frederiksen ikke mulighed for at besvare den. Partiets udlændinge– og integrationsordfører Dan Jørgensen afviser dog i en mail, at religion skal anvendes som kriterium i lovgivningen og henviser til, at forslaget indebærer, at statstilskuddet skal bortfalde for friskoler med mere end 50 procent elever med udenlandsk baggrund. Han skriver:

“Vores konkrete forslag til lovgivning er ikke diskriminerende – hverken direkte eller indirekte. Vi forskelsbehandler ikke på baggrund af trosbekendelse eller afstamning.”

Han afviser derfor, at skoler som den jødiske, den tyske og andre bliver ramt, fordi elevsammensætningen på de skoler ikke når 50 procent elever med udenlandsk baggrund.